
REFERAT

pentru avizarea Planului Urbanistic de Detaliu 
„Parcelare teren, construire locuinţe şi funcţiuni complementare”
 Calea Buziaşului nr. 116, Timişoara


Către Comisiile Consiliului Local al Municipiului Timişoara

Având în vedere prevederile Planului Urbanistic General al Municipiului Timişoara şi strategia de dezvoltare şi renovare urbană promovată de către Consiliul Local al Municipiului Timişoara;

Având în vedere documentaţia înregistrată cu nr. U32007-005882/09.11.2006, prin care se solicită avizarea din punct de vedere urbanistic a Planului Urbanistic de Detaliu „Parcelare teren, construire locuinţe şi funcţiuni complementare” – Calea Buziaşului nr. 116, Timişoara
Având în vedere cerinţele Certificatului de Urbanism nr. 2176 din 21.04.2006.
Propunem Comisiilor din cadrul Consiliului Local al Municipiului Timişoara analizarea şi avizarea din punct de vedere urbanistic a documentaţiei Planului Urbanistic de Detaliu „Parcelare teren, construire locuinţe si funcţiuni complementare”– Calea Buziaşului nr. 116, Timişoara.

Documentaţia este iniţiată de beneficiarii Kovacs Gizela şi Kovacs Ştefan şi elaborată de S.C. Tectonics House S.R.L. Timişoara, pr. nr. 18a/2006/PUD.
Terenul studiat se află în partea de sud-est a oraşului, în intravilanul extins al municipiului Timişoara, la confluenţa zonei rezidenţiale vechi existente cu zona rezidenţială nouă ce s-a dezvoltat începând cu 1990.
Pentru zona studiata se aplica prevederile P.U.G. Timişoara, pentru zona Calea Buziaşului, respectiv interdicţie de construire până la elaborarea unui Proiect Urbanistic de Detaliu care să stabilească regimul de înălţime, P.O.T. , C.U.T. şi circulaţiile auto şi pietonale în zonă.

Zona studiată, care face obiectul acestei documentaţii, nu se află în zonă protejată sau de protecţie a monumentelor istorice, respectiv zone de interes deosebit pentru care este necesar avizul Consiliului Judeţean Timiş.
Terenul are o suprafaţă totală de 9118 mp, se află în proprietatea lui Kovacs Ştefan şi soţia Kovacs Gizela şi este identificat prin C.F. nr. 714 – Moşniţa Nouă, nr. cadastral 509/1; 509/2; 509/3; 509/4; 509/5; 509/6. Parcela cu nr. Cad. 509/1 nu va face parte din prezentul PUD. Restul terenului actualmente arabil, neîmprejmuit, este neamenajat şi nu este ocupat de construcţii. Din suprafaţa de 9118 mp este rezervată o suprafaţă de 963 mp pentru drumul prevăzut în P.U.Z. Calea Urseni – Calea Buziaşului cu HCL – 50 /1999.
Prin documentatie se propune lotizarea terenului în 12 parcele în vederea realizării de loturi destinate locuinţelor individuale şi stradă de acces carosabilă cu un profil transversal de 10,5 m. Strada s-a propus a se realiza ca stradă de categoria a IV-a de deservire locală, pentru care există Oferta de Donaţie nr. 1250/06.04.2007.

În zona propusă pentru funcţiuni complementare locuirii se pot construi: dotări pentru comerţ, funcţiuni medicale, funcţiuni pentru agrement şi sport, funcţiuni pentru servicii şi alte dotări nepoluante, exclusiv producţie.
Locurile de parcare se vor considera în zona carosabilă, iar în interiorul parcelelor câte un loc de parcare.

Va fi respectată o cale de intervenţie pentru maşinile de pompieri prevăzute de normativul P118/1998. Totodată se vor prevedea reţele de hidranţi exteriori montaţi pe reţeaua de apă existentă şi extinsă în zonă.

Obţinerea Autorizaţiei de Construire este condiţionată de realizarea locurilor de parcare necesare funcţiunii propuse exclusiv pe parcela deţinută de beneficiari, în conformitate cu Anexa 2 din R.L.U. aferent P.U.G. aprobat prin HCL nr. 157/2002.


Se vor respecta condiţiile impuse prin avizele eliberate de deţinătorii de reţele şi utilităţi publice.

Documentaţia de urbanism este însoţită de avizele şi acordurile conform Ghidului privind metodologia de elaborare şi conţinutul cadru al P.U.D. aprobat prin Ordinul nr. 37/N/2000 al M.L.P.A.T. ( M.T.C.T.)

Planul Urbanistic de Detaliu, „ Parcelare teren, construire locuinţe si funcţiuni complementare”–str. Calea Buziaşului nr. 116, Timişoara, se va integra în Planul Urbanistic General al Municipiului Timişoara şi va avea o valabilitate de 10 ani. 

